અવકાશમાં પ્રકાશી રહેલો દરેક તારો આપણા સૂર્યની જેમ અથવા એનાથી સો ગણો મોટો સૂર્ય છે. એનું બળતણ ખલાસ થવા આવે ત્યારે તેનું ગુરુત્વાકર્ષણ પ્રચંડ બનતું જાય છે અને તે નાનો થવા લાગે છે. નાનો થતાં થતાં એક સમય એવો આવે છે કે, તેનો પ્રકાશ પણ ગુરુત્વાકર્ષણમાંથી બહાર ન આવી શકે ત્યારે એ કાળા અવકાશમાં કાળો ગોળો બની જાય છે, જે પોતાના પ્રચંડ ગુરુત્વાકર્ષણથી આસપાસના બધા જ પદાર્થ પોતાનામાં ખેંચતો રહે છે. તેમાંથી પ્રકાશ પણ બહાર આવી શકતો નથી. વિજ્ઞાનીઓએ તેને બ્લેક હોલ (અવકાશનો કાળો ભમ્મરિયો કૂવો) નામ આપ્યું છે. તે અમુક કરોડ વર્ષ વસ્તુઓને ભરખ્યા પછી પોતે પણ લુપ્ત થઈ જાય છે.